2015.gada Noteikumi Nr.

Rīga (prot. Nr . §)

**Valsts un Eiropas Savienības atbalsta piešķiršanas kārtība investīciju veicināšanai lauksaimniecībā**

Izdoti saskaņā ar Lauksaimniecības un

lauku attīstības likuma 5. panta 3.1 un ceturto daļu

**I. Vispārīgie jautājumi**

1. Noteikumi nosaka kārtību, kādā piešķir valsts un Eiropas Savienības atbalstu, kā arī atbalsta piešķiršanas kritērijus un apmēru šādiem pasākumiem:

1.1. kredītprocentu daļējai dzēšanai lauksaimniecības produktu primārajiem ražotājiem, lauksaimniecības pakalpojumu kooperatīvajām sabiedrībām un lauksaimniecības produktu pārstrādes komersantiem;

1.2. ar pētījumu un laboratorisko analīžu veikšanu saistītās materiālās bāzes pilnveidošanai;

1.3. lauksaimniecībā izmantojamiem zinātnes pētījumiem.

2. Atbalsta mērķis ir veicināt lauksaimniecības un lauku attīstības investīciju projektu īstenošanu un materiālās bāzes pilnveidošanu atbilstoši šādiem normatīvajiem aktiem:

2.1. par valsts un Eiropas Savienības atbalstu atklātu projektu iesniegumu konkursu veidā pasākumam "Lauku saimniecību modernizācija";

2.2. par valsts un Eiropas Savienības atbalstu lauku attīstībai pasākumā "Lauksaimniecības produktu pievienotās vērtības radīšana".

3. Šajos noteikumos paredzētā atbalsta kopējais finansējums ir 10 000 000 *euro*, no kuriem:

3.1. 5 500 000 *euro* piešķir kredītprocentu daļējai dzēšanai primāro lauksaimniecības produktu ražotājiem;

3.2. 850 000 *euro* piešķir kredītprocentu daļējai dzēšanai atbilstīgām lauksaimniecības pakalpojumu kooperatīvajām sabiedrībām;

3.3. 1 000 000 *euro* piešķir kredītprocentu daļējai dzēšanai:

3.3.1. lauksaimniecības produktu pārstrādes komersantiem, kuru darbības veids atbilst šādiem saimnieciskās darbības statistiskās klasifikācijas (NACE 2. red.) kodiem:

3.3.1.1. grupa 10.1 – gaļas un gaļas produktu ražošana, pārstrāde un konservēšana;

3.3.1.2. grupa 10.5 – piena produktu ražošana;

3.3.2. lauksaimniecības produktu pārstrādes komersantiem, kuri atbilst mikrouzņēmuma, mazā un vidējā uzņēmuma kategorijai saskaņā ar Komisijas 2014.gada 25.jūnija Regulas (ES) Nr.702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108.pantu (Eiropas Savienības Oficiālais Vēstnesis, 2014.gada 1.jūlijs, Nr.L193), (turpmāk – Komisijas regula Nr.702/2014) I pielikumā noteikto klasifikāciju un kuru darbības veids atbilst šādiem saimnieciskās darbības statistiskās klasifikācijas (NACE 2. red.) kodiem:

3.3.2.1. grupa 10.3 – augļu un dārzeņu pārstrāde un konservēšana;

3.3.2.2. grupa 10.6 – graudu malšanas produktu, cietes un cietes produktu ražošana;

3.3.2.3. grupa 10.7 – konditorejas un miltu izstrādājumu ražošana;

3.3.2.4. grupa 11.07 – bezalkohola dzērienu, izņemot minerālūdeņus un pudelēs iepildītus citus ūdeņus, ražošana;

3.3.2.5. grupa 10.41 – eļļas un tauku ražošana;

3.4. 2 650 000 *euro* piešķir ar pētījumu un laboratorisko analīžu veikšanu saistītās materiālās bāzes pilnveidošanai.

4. Uz šo noteikumu 3.punktā minēto atbalstu var pretendēt juridiska vai fiziska persona, kas reģistrēta Valsts ieņēmumu dienestā kā nodokļu maksātājs vai saimnieciskās darbības veicējs (turpmāk – pretendents).

5. Šo noteikumu V nodaļā paredzētajam atbalstam attaisnotajos izdevumos iekļauj pievienotās vērtības nodokli, ja tas nav atgūstams no valsts budžeta.

6. Šo noteikumu 18.1., 19.1., 28.1., 29.1., 38.1., 39.1.apakšpunktā un 49.punktā minēto iesniegumu un tam pievienotos dokumentus pretendents iesniedz papīra dokumenta formā vai elektroniski, ja attiecīgais dokuments sagatavots atbilstoši normatīvajiem aktiem par elektronisko dokumentu noformēšanu.

7. Pretendents šajos noteikumos noteiktajā kārtībā iesniedz Lauku atbalsta dienestā darījumus apliecinošu dokumentu kopijas vai to kopsavilkumu, kurā norāda pakalpojuma sniedzēja nosaukumu, darījumu apliecinoša dokumenta saņēmēju, izrakstīšanas datumu, numuru un samaksāto summu.

8. Lauku atbalsta dienests, vērtējot pretendenta atbilstību grūtībās nonākuša uzņēmuma statusam, pārbauda katru no šādām pazīmēm:

8.1. kapitālsabiedrībai – akciju sabiedrībai vai sabiedrībai ar ierobežotu atbildību (izņemot mazos un vidējos uzņēmumus, kas ir pastāvējuši mazāk nekā trīs gadus) – uzkrāto zaudējumu dēļ ir zudusi vairāk nekā puse no tās parakstītā kapitāla, ja, uzkrātos zaudējumus atskaitot no rezervēm (un visām pārējām pozīcijām, kuras vispārpieņemts uzskatīt par daļu no sabiedrības pašu kapitāla), rodas negatīvs rezultāts, kas pārsniedz pusi no parakstītā kapitāla, ņemot vērā arī kapitāldaļu uzcenojumu;

8.2. sabiedrībai, kurā vismaz dažiem dalībniekiem ir neierobežota atbildība par sabiedrības parādsaistībām (izņemot mazos un vidējos uzņēmumus, kas ir pastāvējuši mazāk nekā trīs gadus), uzkrāto zaudējumu dēļ ir zudusi vairāk nekā puse no kapitāla, kas norādīts sabiedrības grāmatvedības pārskatos. Šā apakšpunkta izpratnē sabiedrība ir tāda sabiedrība, kurā vismaz dažiem dalībniekiem ir neierobežota atbildība par sabiedrības parādsaistībām (jo īpaši pilnsabiedrības un komandītsabiedrības);

8.3. atbalsta pretendentam ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, vai ir uzsākta bankrota procedūra, piemērota sanācija vai mierizlīgums, vai tā saimnieciskā darbība ir izbeigta;

8.4. atbalsta pretendents ir saņēmis glābšanas atbalstu un vēl nav atmaksājis aizdevumu vai atsaucis garantiju, vai ir saņēmis pārstrukturēšanas atbalstu, un uz to joprojām attiecas pārstrukturēšanas plāns;

8.5. atbalsta pretendents neatbilst mazo un vidējo uzņēmumu statusam, un pēdējos divus gadus uzņēmuma parādsaistību un pašu kapitāla bilances vērtību attiecība ir pārsniegusi 7,5, kā arī uzņēmuma procentu seguma attiecība, kas rēķināta pēc uzņēmuma ieņēmumiem pirms procentu, nodokļu, nolietojuma un amortizācijas atskaitījumiem (EBITDA), ir bijusi mazāka par 1,0.

9. Šo noteikumu 8.1., 8.2., 8.4. un 8.5.apakšpunktā minētās prasības nepiemēro, piešķirot šo noteikumu 13.1.2., 13.1.4., 13.2. un 23.2.apakšpunktā, kā arī 33.punktā minēto atbalstu.

10. Atbalstu nepiešķir:

10.1. ja atbalsta pretendents atbilst vienai no šo noteikumu 8.punktā minētajām pazīmēm. Šo noteikumu 8.1., 8.2. un 8.5.apakšpunktā minētās prasības nevērtē, ja atbalsta saņēmējs ir fiziska persona, zemnieku saimniecība, biedrība vai nodibinājums;

10.2. pretendentam, kas darbojas Komisijas 2013.gada 18.decembra Regulas (EK) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr.L 352) (turpmāk – Komisijas Regula Nr.1407/2013) 1.panta 1.punktā minētajās nozarēs vai veic Komisijas Regulas Nr.1407/2013 1.panta 1.punktā noteiktās darbības šo noteikumu 23.2.apakšpunktā un 33.punktā;

10.3. ja laikposms no darījuma veikšanas līdz aizdevuma līguma noslēgšanai pārsniedz 12 mēnešu.

11. Lauku atbalsta dienests:

11.1. savā tīmekļa vietnē ievieto informāciju par atbalsta piešķiršanas un izmaksas kārtību;

11.2. saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai, izvērtē pretendenta iesnieguma atbilstību šajos noteikumos minētajām prasībām un pieņem lēmumu par iesnieguma apstiprināšanu vai noraidīšanu;

11.3. izlases veidā pārbauda ne mazāk kā vienu procentu no atbalsta saņēmējiem katrā pasākumā, arī valsts iestādes un valsts kapitālsabiedrības, ja šajos noteikumos nav noteikta cita kontroles kārtība;

11.4. izmaksā pretendentam atbalstu bezskaidras naudas norēķinu veidā, nepārsniedzot šo noteikumu 3. punktā minēto atbalsta pasākuma finansējuma apmēru. Ja atbalsta pieprasījums pārsniedz piešķirtā finansējuma apmēru, Lauku atbalsta dienests veic norēķinus, proporcionāli samazinot izmaksājamā atbalsta apmēru;

11.5. šo noteikumu 23.2.apakšpunktā un 33.punktā minēto atbalstu izmaksā, nepārsniedzot Komisijas Regulas Nr.1407/2013 3.panta 2.punktā noteikto atbalsta summu vienam vienotam uzņēmumam saskaņā ar Komisijas Regulas Nr.1407/2013 2.panta 2.punktu;

11.6. šo noteikumu 14.punktā minēto atbalstu izmaksā, nepārsniedzot Komisijas Regulas Nr.1408/2013 3.panta 2.punktā noteikto atbalsta apmēru vienam vienotam uzņēmumam saskaņā ar Komisijas Regulas Nr.1408/2013 2.panta 2.punktu;

11.7. šo noteikumu 13.1.2., 13.1.4., 13.2. un 23.2.apakšpunktā, kā arī 33.punktā minēto atbalstu drīkst kumulēt ar citu *de minimis* atbalstu līdz Komisijas Regulas Nr.1407/2013 3.panta 2.punktā vai Komisijas Regulas Nr.1408/2013 3.panta 2.punktā noteiktajam attiecīgajam robežlielumam saskaņā ar Komisijas Regulas 1407/2013 5.panta 1.punktu vai Komisijas Regulas Nr.1408/2013 5.panta 1. un 2.punktu, kā arī šo atbalstu drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kas konkrētajā gadījumā īpašiem apstākļiem noteikta attiecīgajā valsts atbalsta programmā vai Eiropas Komisijas lēmumā, saskaņā ar Komisijas Regulas 1407/2013 5.panta 2.punktu vai Komisijas Regulas Nr.1408/2013 5.panta 3.punktu;

11.8. datus par izmaksāto atbalstu glabā 10 gadus no atbalsta piešķiršanas dienas;

11.9. divu mēnešu laikā pēc pārkāpuma konstatēšanas atbilstoši normatīvajiem aktiem par kārtību, kādā 2014.–2020.gada plānošanas periodā administrē valsts un Eiropas Savienības atbalstu lauksaimniecībai, lauku un zivsaimniecības attīstībai, pieprasa atbalsta atmaksu, ja pretendents sniedzis nepatiesu informāciju vai pārkāpis šo noteikumu prasības.

**II. Atbalsts kredītprocentu daļējai dzēšanai primāro lauksaimniecības produktu ražotājiem**

12. Atbalsta mērķis ir veicināt racionālas un efektīvas lauksaimnieciskās ražošanas attīstību, samazinot produkcijas ražošanas izmaksas un ieviešot modernas ražošanas tehnoloģijas.

13. Pretendents, kas nodarbojas ar primāro lauksaimniecības produktu ražošanu, var saņemt atbalstu:

13.1. faktiski samaksātā ilgtermiņa aizdevuma vai finanšu līzinga procentu gada summas daļējai segšanai par ilgtermiņa (ilgāk par 12 mēnešiem no līguma noslēgšanas dienas) aizdevumu vai finanšu līzingu par:

13.1.1. jaunu lauksaimnieciskās ražošanas būvju būvniecību un esošu būvju pārbūvi, iekārtu un tehnoloģiskā aprīkojuma (arī programmatūras) iegādi;

13.1.2. vaislas lauksaimniecības dzīvnieku iegādi;

13.1.3. jaunas lauksaimniecības traktortehnikas (tai skaitā kombainu, pašgājēju augu smalcinātāju, smidzinātāju), tās piekabju un puspiekabju, tādu lauksaimniecībā izmantojamo tehnoloģisko agregātu iegādi, kuru darbināšanai tiek izmantota traktortehnika, kā arī mobilo kalšu iegādi;

13.1.4. tādas lauksaimniecībā izmantojamās zemes iegādi, kura tiek izmantota lauksaimniecības produkcijas ražošanai;

13.2. īstermiņa aizdevuma un faktoringa kredītprocentu daļējai dzēšanai par apgrozāmajiem līdzekļiem.

14. Atbalstu, kas paredzēts īstermiņa aizdevumam un faktoringam kredītprocentu daļējai dzēšanai par apgrozāmajiem līdzekļiem vai ilgtermiņa aizdevumam vai finanšu līzingam kredītprocentu dzēšanai par vaislas lauksaimniecības dzīvnieku iegādi un tādas lauksaimniecībā izmantojamās zemes iegādi, kura tiek izmantota lauksaimniecības produkcijas ražošanai, piešķir saskaņā ar Komisijas Regulu Nr.1408/2013. Pēc atbalsta saņemšanas pretendents ievēro Komisijas Regulas Nr.1408/2013 1.panta 2. un 3.punktā noteiktās prasības.

15. Šo noteikumu 13.punktā minēto atbalstu nepiešķir:

15.1. lauksaimniecības traktortehnikas (tai skaitā kombainu, pašgājēju augu smalcinātāju, smidzinātāju), tās piekabju un puspiekabju, tādu lauksaimniecībā izmantojamo tehnoloģisko agregātu iegādei, kuru darbināšanai tiek izmantota traktortehnika, kā arī mobilo kalšu iegādei, ja tai ir izmantoti atbalsta līdzekļi lauku attīstībai no Eiropas Lauksaimniecības fonda lauku attīstībai (ELFLA);

15.2. aizdevumiem, kurus izsniegusi valsts akciju sabiedrība "Latvijas Hipotēku un zemes banka" vai valsts akciju sabiedrība "Latvijas Attīstības finanšu institūcija "Altum"" vai AS „Attīstības finanšu institūcija” un kuri saistīti ar:

15.2.1. Lauksaimniecības ilgtermiņa investīciju kreditēšanas programmu;

15.2.2. Lauksaimniecībā izmantojamās zemes iegādes kreditēšanas programmu;

15.2.3. investīciju kreditēšanas programmām;

15.3. aizdevumiem, ko izsniegusi valsts akciju sabiedrība "Lauku attīstības fonds" saskaņā ar normatīvajiem aktiem par valsts atbalsta piešķiršanas kārtību lauksaimniecībā izmantojamās zemes iegādei lauksaimniecības produkcijas ražošanai;

15.4. aizdevumiem, ko izsniedzis tāds aizdevējs, kurš neatbilst vismaz vienam no šādiem nosacījumiem:

15.4.1. nav saņēmis Finanšu un kapitāla tirgus komisijas vai Patērētāju tiesību aizsardzības centra izsniegtu atļauju (licenci) kreditēšanas vai parāda atgūšanas pakalpojumu sniegšanai;

15.4.2. nav publicēts Finanšu un kapitāla tirgus komisijas tīmekļa vietnes kredītiestāžu tirgus dalībnieku sarakstā;

15.4.3. nav publicēts Patērētāju tiesību aizsardzības centra tīmekļa vietnes parādu atgūšanas pakalpojuma sniedzēju sarakstā;

15.4.4. nav uzskatāms par saistītu uzņēmumu šo noteikumu 15.4.1. un 15.4.2.apakšpunktā minētajiem aizdevējiem;

15.5. aizdevumu darījumiem, kas veikti līdz 2002.gada 1.janvārim un saistīti ar lauksaimniecībā izmantojamās zemes iegādi;

15.6. aizdevumiem, kas ņemti privatizācijas sertifikātu iegādei, lai izpirktu lauksaimniecībā izmantojamo zemi;

15.7. aizdevumiem, kas nav ņemti lauksaimniecībā izmantojamās zemes iegādei, bet līdz 2011.gada 1.janvārim ir refinansēti, lai iegādātos lauksaimniecībā izmantojamo zemi;

15.8. aizdevumiem, kas pārņemti no aizdevēja, kurš nav saņēmis Finanšu un kapitāla tirgus komisijas vai Patērētāju tiesību aizsardzības centra izsniegtu atļauju (licenci) kreditēšanai.

16. Atbalsta apmērs ir summa, kas nepārsniedz aizdevuma gada procentu likmi četru procentu apmērā vai faktisko likmi, ja kredītprocentu likme ir mazāka par četriem procentiem. Maksimālā atbalsta summa vienam pretendentam kārtējā gadā nepārsniedz 60 000 *euro*.

17. Ja šo noteikumu 13.1.apakšpunktā minētais ilgtermiņa investīciju atbalsts piešķirts saskaņā ar:

17.1. Padomes 2005.gada 20.septembra Regulu (EK) Nr.1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (Eiropas Savienības Oficiālais Vēstnesis, 2005. gada 21. oktobris, Nr.L277) (turpmāk – Padomes Regula Nr.1698/2005), kopējā atbalsta intensitāte investīciju attaisnoto izdevumu summai nepārsniedz Padomes Regulas Nr.1698/2005 26. panta 2.punktā noteikto maksimālo atbalsta intensitāti;

17.2. Eiropas Parlamenta un Padomes 2013.gada 17.decembra Regulu (ES) Nr.1305/2013 par atbalstu lauku attīstībai no Eiropas lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr.1698/2005 (Eiropas Savienības Oficiālais Vēstnesis, 2013.gada 20.decembris, Nr.L347) (turpmāk – Padomes Regula Nr.1305/2013), kopējā atbalsta intensitāte investīciju attaisnoto izdevumu summai nepārsniedz Padomes Regulas Nr.1305/2013 17.panta 3.punktā noteikto maksimālo atbalsta intensitāti.

18. Lai saņemtu šo noteikumu 13.1.apakšpunktā minēto atbalstu, pretendents no 2015.gada 1.oktobra līdz 20.oktobrim par laikposmu no 2014.gada 1.oktobra līdz 2015.gada 30.septembrim Lauku atbalsta dienesta reģionālajā lauksaimniecības pārvaldē iesniedz:

18.1. iesniegumu (1.pielikums);

18.2. kredītlīguma vai finanšu līzinga līguma kopiju;

18.3. grozītā kredītlīguma vai finanšu līzinga līguma kopiju, ja ir mainīti kredītlīguma vai finanšu līzinga līguma nosacījumi;

18.4. kredītiestādes vai finanšu līzinga devēja izziņu par šā punkta ievaddaļā minētajā laikposmā vai līdz aizdevuma beigu datumam faktiski samaksātajiem kredītprocentiem *euro*. Ja uz viena kredītlīguma vai finanšu līzinga līguma pamata izsniegts aizdevums par vairākiem objektiem, izziņā atsevišķi norāda faktiski samaksāto kredītprocentu summu *euro* par katru objektu, ja tas tehniski iespējams. Ja ir mainīga procentu likme, izziņā norāda attiecīgajā laikposmā faktiski samaksāto kredītprocentu vidējo likmi;

18.5. kredītlīdzekļu vai finanšu līzinga darījumu apliecinošu dokumentu kopijas – pirkuma vai komersanta līgumu (būvniecības līgumu) un ar tiem saistīto maksājumu dokumentu kopijas (ja pirkums izdarīts vai pakalpojums sniegts bez rakstiska līguma, iesniedz maksājumu apliecinošu dokumentu kopijas), pamatlīdzekļu kartīti piekabēm, puspiekabēm un lauksaimniecībā izmantojamiem tehnoloģiskiem agregātiem, kuru darbināšanai tiek izmantota traktortehnika, ja tie nav reģistrēti Valsts tehniskās uzraudzības aģentūras datubāzē;

18.6. īpašumtiesības apliecinošu dokumentu kopijas par traktortehniku, piekabēm, lauksaimniecībā izmantojamiem tehnoloģiskiem agregātiem un būvēm, ja tās nodotas ekspluatācijā 24 mēnešu laikā no būvniecības uzsākšanas, kā arī par zemi, uz kuras atrodas būve, un lauksaimniecībā izmantojamo zemi;

18.7. pretendenta apliecinājumu par to, ka tehnoloģiskās iekārtas un aprīkojums iesnieguma iesniegšanas dienā ir pretendenta īpašums, un tāda ilgtermiņa nomas līguma kopiju vai finanšu līzinga līguma kopiju, kurā paredzēts, ka pēc finanšu līzinga samaksas tehnoloģiskās iekārtas un aprīkojums paliek pretendenta īpašumā;

18.8. aktu par būves pieņemšanu ekspluatācijā (ja būvniecība nav pabeigta – būvatļauju) vai, ja ir vienkāršota būves pārbūve, – apliecinājuma karti un darbu nodošanas un pieņemšanas aktu;

18.9. vaislas dzīvnieka izcelšanās sertifikāta kopiju, kā arī darījumu un samaksu apliecinošu dokumentu kopijas;

18.10. par šo noteikumu 13.1.2. un 13.1.4.apakšpunktā minēto atbalstu – uzskaites veidlapu par saņemto *de minimis* atbalstu saskaņā ar normatīvajiem aktiem par lauksaimniecības nozarē piešķiramā *de minimis* atbalsta administrēšanu un uzraudzību.

19. Lai saņemtu šo noteikumu 13.2.apakšpunktā minēto atbalstu, pretendents no 2015.gada 1.oktobra līdz 20.oktobrim par laikposmu no 2014.gada 1.oktobra līdz 2015.gada 30.septembrim Lauku atbalsta dienesta reģionālajā lauksaimniecības pārvaldē iesniedz:

19.1. iesniegumu (2.pielikums);

19.2. kredītlīguma vai faktoringa līguma kopiju;

19.3. grozītā kredītlīguma vai faktoringa līguma kopiju, ja ir mainīti kredītlīguma vai faktoringa līguma nosacījumi;

19.4. kredītiestādes vai faktoringa devēja izziņu par šo noteikumu 18.punktā minētajā laikposmā vai līdz aizdevuma beigu datumam faktiski samaksātajiem kredītprocentiem *euro*. Ja uz viena kredītlīguma vai faktoringa līguma pamata izsniegts aizdevums par vairākiem objektiem, izziņā atsevišķi norāda faktiski samaksāto kredītprocentu summu *euro* par katru objektu, ja tas tehniski ir iespējams. Ja ir mainīga procentu likme, izziņā norāda laikposmā faktiski samaksāto kredītprocentu vidējo likmi;

19.5. uzskaites veidlapu par saņemto *de minimis* atbalstu saskaņā ar normatīvajiem aktiem par lauksaimniecības nozarē piešķiramā *de minimis* atbalsta administrēšanu un uzraudzību.

20. Ja šo noteikumu 18. un 19.punktā minētie apliecinošie dokumenti jau iesniegti Lauku atbalsta dienesta reģionālajā lauksaimniecības pārvaldē, pretendents tos atkārtoti neiesniedz, izņemot šo noteikumu 18.1., 18.3., 18.4., 18.10., 19.1., 19.3., 19.4. un 19.5.apakšpunktā minēto dokumentu.

21. Ja iesniegumos norādītais izmaksājamā atbalsta apmērs pārsniedz šo noteikumu 3.1.apakšpunktā paredzēto finansējumu, Lauku atbalsta dienests proporcionāli samazina to pretendentam izmaksājamo atbalsta summu, kas kārtējā gadā pārsniedz 40 000 *euro*.

**III. Atbalsts kredītprocentu daļējai dzēšanai atbilstīgām lauksaimniecības pakalpojumu kooperatīvajām sabiedrībām**

22. Atbalsta mērķis ir veicināt lauksaimniecības pakalpojumu kooperatīvo sabiedrību racionālu un efektīvu attīstību, samazināt ražošanas izmaksas un ieviest modernas ražošanas tehnoloģijas.

23. Atbilstoši normatīvajiem aktiem par lauksaimniecības pakalpojumu kooperatīvo sabiedrību atbilstības izvērtēšanu atzītai lauksaimniecības pakalpojumu kooperatīvajai sabiedrībai (turpmāk – kooperatīvā sabiedrība) atbalstu piešķir:

23.1. jauna kravas autotransporta, tai skaitā piena autocisternas un lauksaimniecības dzīvnieku pārvadāšanas autotransporta, tā piekabju un puspiekabju, jaunu vai pārbūvējamu lauksaimnieciskās ražošanas būvju būvniecībai, iekārtu un tehnoloģiskā aprīkojuma (arī programmatūras) iegādei paredzēta ilgtermiņa aizdevuma (ilgāk par 12 mēnešiem no līguma noslēgšanas dienas) vai finanšu līzinga kredītprocentu daļējai dzēšanai;

23.2. īstermiņa aizdevuma un faktoringa kredītprocentu daļējai dzēšanai saskaņā ar Komisijas Regulu Nr.1407/2013. Pēc atbalsta saņemšanas kooperatīvā sabiedrība ievēro Komisijas Regulas Nr.1407/2013 1.panta 2.punktā noteiktās prasības.

24. Atbalsts sedz daļu no faktiski samaksātās ilgtermiņa aizdevuma vai finanšu līzinga, kā arī īstermiņa aizdevuma vai faktoringa procentu gada summas. Atbalsta apmērs ir summa, kas nepārsniedz aizdevuma gada procentu likmi četru procentu apmērā vai faktisko likmi, ja kredītprocentu likme ir mazāka par četriem procentiem. Maksimālā atbalsta summa ilgtermiņa aizdevumam vai finanšu līzingam, kā arī īstermiņa aizdevumam vai faktoringam (ievērojot šo noteikumu 11.5.apakšpunktā minētās prasības) vienam pretendentam kārtējā gadā nepārsniedz 200 000 *euro*.

25. Šo noteikumu 23.punktā minēto atbalstu nepiešķir šādiem pasākumiem:

25.1. traktortehnikas, tās piekabju un lauksaimniecībā izmantojamo tehnoloģisko agregātu iegādei;

25.2. aizdevumiem, ko izsniedzis tāds aizdevējs, kurš neatbilst vismaz vienam no šādiem nosacījumiem:

25.2.1. nav saņēmis Finanšu un kapitāla tirgus komisijas vai Patērētāju tiesību aizsardzības centra izsniegtu atļauju (licenci) kreditēšanas vai parāda atgūšanas pakalpojumu sniegšanai;

25.2.2. nav publicēts Finanšu un kapitāla tirgus komisijas tīmekļa vietnes kredītiestāžu tirgus dalībnieku sarakstā;

25.2.3. nav publicēts Patērētāju tiesību aizsardzības centra tīmekļa vietnes parādu atgūšanas pakalpojuma sniedzēju sarakstā;

25.2.4. nav uzskatāms par saistītu uzņēmumu šo noteikumu 25.2.1. un 25.2.2.apakšpunktā minētajiem aizdevējiem;

25.3. aizdevumiem, ko izsniegusi valsts akciju sabiedrība "Latvijas Hipotēku un zemes banka" vai valsts akciju sabiedrība „Latvijas Attīstības finanšu institūcija „Altum”” vai AS „Attīstības finanšu institūcija” un kas saistīti ar investīciju kreditēšanas programmām;

25.4. aizdevumiem, kas pārņemti no aizdevēja, kurš nav saņēmis Finanšu un kapitāla tirgus komisijas vai Patērētāju tiesību aizsardzības centra izsniegtu atļauju (licenci) kreditēšanai;

25.5. autotransportlīdzekļu ar pilnu masu līdz 3,5 tonnām, to piekabju, puspiekabju un aprīkojuma iegādei.

26. Atbalstu ilgtermiņa aizdevuma (ilgāk par 12 mēnešiem no līguma noslēgšanas dienas) vai finanšu līzinga kredītprocentu daļējai dzēšanai var saņemt kooperatīvā sabiedrība, kas ir saņēmusi ilgtermiņa aizdevumu vai finanšu līzingu jauna kravas autotransporta, tai skaitā piena autocisternas un lauksaimniecības dzīvnieku pārvadāšanas autotransporta, tā piekabju un puspiekabju, jaunu lauksaimnieciskās ražošanas būvju būvniecībai un pārbūvei, kā arī to darbības nodrošināšanai nepieciešamo iekārtu un tehnoloģiskā aprīkojuma (arī programmatūras) iegādei.

27. Ja šo noteikumu 23.1.apakšpunktā minētais ilgtermiņa investīciju atbalsts piešķirts saskaņā ar:

27.1. Padomes Regulu Nr.1698/2005, kopējā atbalsta intensitāte investīciju attaisnoto izdevumu summai nepārsniedz Padomes Regulas Nr.1698/2005 26. panta 2.punktā noteikto maksimālo atbalsta intensitāti;

27.2. Padomes Regulas Nr.1305/2013, kopējā atbalsta intensitāte investīciju attaisnoto izdevumu summai nepārsniedz Padomes Regulas Nr.1305/2013 17.panta 3.punktā noteikto maksimālo atbalsta intensitāti.

28. Lai saņemtu šo noteikumu 23.1.apakšpunktā minēto atbalstu, kooperatīvā sabiedrība no 2015.gada 1.oktobra līdz 20.oktobrim par laikposmu no 2014.gada 1.oktobra līdz 2015.gada 30.septembrim Lauku atbalsta dienestā iesniedz:

28.1. iesniegumu (3.pielikums);

28.2. kredītlīguma vai finanšu līzinga līguma kopiju;

28.3. grozītā kredītlīguma vai finanšu līzinga līguma kopiju, ja ir mainīti kredītlīguma vai finanšu līzinga līguma nosacījumi;

28.4. kredītiestādes vai finanšu līzinga devēja izziņu par šā punkta ievaddaļā minētajā laikposmā vai līdz aizdevuma beigu datumam faktiski samaksātajiem kredītprocentiem *euro*. Ja uz viena kredītlīguma vai finanšu līzinga līguma pamata izsniegts aizdevums par vairākiem objektiem, izziņā atsevišķi norāda faktiski samaksāto kredītprocentu summu *euro* par katru objektu, ja tas tehniski ir iespējams. Ja ir mainīga procentu likme, izziņā norāda attiecīgajā laikposmā faktiski samaksāto kredītprocentu vidējo likmi;

28.5. kredītlīdzekļu vai finanšu līzinga darījumu apliecinošu dokumentu (3. pielikuma 3. daļa) – pirkuma vai komersanta līgumu (būvniecības līgumu) un ar tiem saistīto maksājumu dokumentu kopsavilkumu (ja pirkums izdarīts vai pakalpojums sniegts bez rakstiska līguma, iesniedz maksājumus apliecinošu dokumentu kopsavilkumu);

28.6. īpašuma tiesības apliecinošu dokumentu kopijas par kravas autotransportu un būvēm, ja tās nodotas ekspluatācijā 24 mēnešu laikā pēc būvniecības uzsākšanas, kā arī par zemi, uz kuras atrodas būve;

28.7. pretendenta apliecinājumu par to, ka tehnoloģiskās iekārtas un aprīkojums iesnieguma iesniegšanas dienā ir pretendenta īpašums, un tāda ilgtermiņa nomas līguma kopiju vai finanšu līzinga līguma kopiju, kurā paredzēts, ka pēc finanšu līzinga samaksas tehnoloģiskās iekārtas un aprīkojums paliek pretendenta īpašumā;

28.8. aktu par būves pieņemšanu ekspluatācijā (ja būvniecība nav pabeigta, – būvatļauju) vai, ja ir vienkāršota pārbūve, – apliecinājuma karti un darbu nodošanas un pieņemšanas aktu.

29. Lai saņemtu šo noteikumu 23.2.apakšpunktā minēto atbalstu, kooperatīvā sabiedrība no 2015.gada 1.oktobra līdz 20.oktobrim par laikposmu no 2014.gada 1.oktobra līdz 2015.gada 30.septembrim Lauku atbalsta dienestā iesniedz:

29.1. iesniegumu (4.pielikums);

29.2. kredītlīguma vai faktoringa līguma kopiju;

29.3. grozītā kredītlīguma vai faktoringa līguma kopiju, ja ir mainīti kredītlīguma vai faktoringa līguma nosacījumi;

29.4. kredītiestādes vai faktoringa devēja izziņu par šā punkta ievaddaļā minētajā laikposmā vai līdz aizdevuma beigu datumam faktiski samaksātajiem kredītprocentiem *euro*. Ja ir mainīga procentu likme, izziņā norāda laikposmā faktiski samaksāto kredītprocentu vidējo likmi;

29.5. kooperatīvās sabiedrības valdes izziņu par īstermiņa aizdevuma izmantošanas mērķi;

29.6. uzskaites veidlapu par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

30. Ja šo noteikumu 28. un 29.punktā minētie dokumenti jau iesniegti Lauku atbalsta dienestā, pretendents tos atkārtoti neiesniedz, izņemot šo noteikumu 28.1., 28.3., 28.4., 29.1., 29.3., 29.4., 29.5. un 29.6.apakšpunktā minēto dokumentu.

31. Ja iesniegumos norādītais izmaksājamā atbalsta apmērs pārsniedz šo noteikumu 3.2.apakšpunktā paredzēto finansējumu, Lauku atbalsta dienests proporcionāli samazina to pretendentam izmaksājamo atbalsta daļu, kas kārtējā gadā pārsniedz 60 000 *euro*.

**IV. Atbalsts kredītprocentu daļējai dzēšanai lauksaimniecības produktu pārstrādes komersantiem**

32. Atbalsta mērķis ir veicināt racionālas un efektīvas lauksaimniecības produktu pārstrādes attīstību, samazinot produkcijas ražošanas izmaksas un modernizējot ražošanas tehnoloģiju.

33. Atbalstu var saņemt lauksaimniecības produktu pārstrādes komersants (turpmāk – komersants), kam ir piešķirts:

33.1. ilgtermiņa (ilgāk par 12 mēnešiem no līguma noslēgšanas dienas) aizdevums vai finanšu līzings tāda jauna kravas autotransporta tā piekabju un puspiekabju iegādei, ar kuru neveic komercpārvadājumus, jaunu lauksaimniecības produktu pārstrādes būvju būvniecībai un esošu būvju pārbūvei, kā arī komersanta saimnieciskās darbības nodrošināšanai nepieciešamo iekārtu un tehnoloģiskā aprīkojuma (tai skaitā programmatūras) iegādei;

33.2. īstermiņa aizdevums un faktorings kredītprocentu daļējai dzēšanai apgrozāmajiem līdzekļiem atbalsta pretendentiem, kuru darbības veids atbilst šādiem saimnieciskās darbības statistiskās klasifikācijas (NACE 2. red.) kodiem:

33.2.1. grupa 10.1 – gaļas un gaļas produktu ražošana, pārstrāde un konservēšana;

33.2.2. grupa 10.5 – piena produktu ražošana.

34. Atbalstu īstermiņa un ilgtermiņa aizdevuma vai finanšu līzinga kredītprocentu dzēšanai šo noteikumu 33.punktā minētajam komersantam piešķir saskaņā ar Komisijas Regulu Nr.1407/2013. Pēc atbalsta saņemšanas tas ievēro Komisijas Regulas Nr.1407/2013 1.panta 2.punktā noteiktās prasības.

35. Šo noteikumu 34.punktā minēto atbalstu nepiešķir šādiem pasākumiem:

35.1. autotransportlīdzekļu ar pilnu masu līdz 3,5 tonnām, to piekabju, puspiekabju un aprīkojuma iegādei;

35.2. aizdevumiem, ko izsniedzis tāds aizdevējs, kurš atbilst vismaz vienam no šādiem nosacījumiem:

35.2.1. nav saņēmis Finanšu un kapitāla tirgus komisijas vai Patērētāju tiesību aizsardzības centra izsniegtu atļauju (licenci) kreditēšanas vai parāda atgūšanas pakalpojumu sniegšanai;

35.2.2. nav publicēts Finanšu un kapitāla tirgus komisijas tīmekļa vietnes kredītiestāžu tirgus dalībnieku sarakstā;

35.2.3. nav publicēts Patērētāju tiesību aizsardzības centra tīmekļa vietnes parādu atgūšanas pakalpojuma sniedzēju sarakstā;

35.2.4. nav uzskatāms par saistītu uzņēmumu šo noteikumu 35.2.1. un 35.2.2.apakšpunktā minētajiem aizdevējiem;

35.2.5. aizdevumiem, kas pārņemti no aizdevēja, kurš nav saņēmis Finanšu un kapitāla tirgus komisijas vai Patērētāju tiesību aizsardzības centra izsniegtu atļauju (licenci) kreditēšanai.

36. Atbalsts sedz daļu no faktiski samaksātās īstermiņa aizdevuma vai ilgtermiņa aizdevuma vai finanšu līzinga procentu gada summas. Atbalsta apmērs ir summa, kas nepārsniedz aizdevuma gada procentu likmi četru procentu apmērā vai faktisko likmi, ja kredītprocentu likme ir mazāka par četriem procentiem. Ievērojot šo noteikumu 11.5.apakšpunktā minētās prasības, maksimālā atbalsta summa vienam pretendentam kārtējā gadā nepārsniedz 200 000 *euro*.

37. Ja šo noteikumu 33.1.apakšpunktā minētais ilgtermiņa investīciju atbalsts piešķirts saskaņā ar:

37.1. Padomes Regulu Nr.1698/2005, kopējā atbalsta intensitāte investīciju attaisnoto izdevumu summai nepārsniedz Padomes Regulas Nr.1698/2005 28. panta 2. un 3. punktā noteikto maksimālo atbalsta intensitāti;

37.2. Padomes Regulas Nr.1305/2013, kopējā atbalsta intensitāte investīciju attaisnoto izdevumu summai nepārsniedz Padomes Regulas Nr.1305/2013 17.panta 3.punktā noteikto maksimālo atbalsta intensitāti.

38. Lai saņemtu šo noteikumu 33.1.apakšpunktā minēto atbalstu, pretendents no 2015.gada 1.oktobra līdz 20.oktobrim par laikposmu no 2014.gada 1.oktobra līdz 2015.gada 30.septembrim Lauku atbalsta dienestā iesniedz:

38.1. iesniegumu (5.pielikums);

38.2. kredītlīguma vai finanšu līzinga līguma kopiju;

38.3. grozītā kredītlīguma vai finanšu līzinga līguma kopiju, ja ir mainīti kredītlīguma vai finanšu līzinga līguma nosacījumi;

38.4. kredītiestādes vai finanšu līzinga devēja izziņu par šā punkta ievaddaļā minētajā laikposmā vai līdz aizdevuma beigu datumam faktiski samaksātajiem kredītprocentiem *euro*. Ja uz viena kredītlīguma vai finanšu līzinga līguma pamata izsniegts aizdevums par vairākiem objektiem, izziņā atsevišķi norāda faktiski samaksāto kredītprocentu summu *euro* par katru objektu, ja tas tehniski ir iespējams. Ja ir mainīga procentu likme, izziņā norāda attiecīgajā laikposmā faktiski samaksāto kredītprocentu vidējo likmi;

38.5. kredītlīdzekļu vai finanšu līzinga darījumu apliecinošu dokumentu (5.pielikuma 3.daļa) – pirkuma vai komersanta līgumu (būvniecības līgumu) un ar tiem saistīto maksājumu dokumentu kopsavilkumu (ja pirkums izdarīts vai pakalpojums sniegts bez rakstiska līguma, iesniedz maksājumus apliecinošu dokumentu kopsavilkumu);

38.6. īpašuma tiesības apliecinošu dokumentu kopijas par kravas autotransportu un būvēm, ja tās nodotas ekspluatācijā 24 mēnešu laikā pēc būvniecības uzsākšanas, kā arī par zemi, uz kuras atrodas būve;

38.7. pretendenta apliecinājumu par to, ka tehnoloģiskās iekārtas un aprīkojums iesnieguma iesniegšanas dienā ir pretendenta īpašums, un tāda ilgtermiņa nomas līguma kopiju vai finanšu līzinga līguma kopiju, kurā paredzēts, ka pēc finanšu līzinga samaksas tehnoloģiskās iekārtas un aprīkojums paliek pretendenta īpašumā;

38.8. aktu par būves pieņemšanu ekspluatācijā (ja būvniecība nav pabeigta – būvatļauju) vai, ja ir vienkāršota pārbūve, – apliecinājuma karti un darbu nodošanas un pieņemšanas aktu;

38.9. uzskaites veidlapu par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

39. Lai saņemtu šo noteikumu 33.2.apakšpunktā minēto atbalstu, pretendents no 2015.gada 1.oktobra līdz 20.oktobrim par laikposmu no 2014.gada 1.oktobra līdz 2015.gada 30.septembrim Lauku atbalsta dienestā iesniedz:

39.1. iesniegumu (6.pielikums);

39.2. kredītlīguma vai faktoringa līguma kopiju;

39.3. grozītā kredītlīguma vai faktoringa līguma kopiju, ja ir mainīti kredītlīguma vai faktoringa līguma nosacījumi;

39.4. kredītiestādes vai faktoringa devēja izziņu par šo noteikumu 18.punktā minētajā laikposmā vai līdz aizdevuma beigu datumam faktiski samaksātajiem kredītprocentiem *euro*. Ja uz viena kredītlīguma vai faktoringa līguma pamata izsniegts aizdevums par vairākiem objektiem, izziņā atsevišķi norāda faktiski samaksāto kredītprocentu summu *euro* par katru objektu, ja tas tehniski ir iespējams. Ja ir mainīga procentu likme, izziņā norāda laikposmā faktiski samaksāto kredītprocentu vidējo likmi;

39.5. uzskaites veidlapu par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

40. Ja šo noteikumu 38. un 39.punktā minētie dokumenti jau iesniegti Lauku atbalsta dienestā, pretendents tos atkārtoti neiesniedz, izņemot šo noteikumu 38.1., 38.3., 38.4., 38.9., 39.1., 39.3., 39.4. un 39.5.apakšpunktā minēto dokumentu.

41. Ja iesniegumos norādītais izmaksājamā atbalsta apmērs pārsniedz šo noteikumu 3.3.apakšpunktā paredzēto finansējumu, Lauku atbalsta dienests proporcionāli samazina to pretendentam izmaksājamo atbalsta daļu, kas kārtējā gadā pārsniedz 60 000 *euro*.

**V. Atbalsts investīcijām ar pētījumu un laboratorisko analīžu veikšanu saistītās materiālās bāzes pilnveidošanai un lauksaimniecībā izmantojamiem zinātnes pētījumiem**

42. Atbalsta mērķis ir pilnveidot materiālo bāzi, lai nodrošinātu ar nozaru politikas izstrādi un attīstību saistīto pētījumu veikšanu, kā arī ar patērētāju interesēm saistīto laboratorisko analīžu veikšanu.

43. Atbalstu piešķir šādiem šo noteikumu 42.punktā minēto mērķu īstenošanas pasākumiem:

43.1. ēku atjaunošanai un kapitālajam remontam, kā arī iekārtu, aprīkojuma (tai skaitā datortehnikas un programmatūras) un mērinstrumentu iegādei;

43.2. iekrāvēju, pļaujmašīnu, kombainu, lauksaimniecības traktortehnikas un to agregātu iegādei;

43.3. biroja tehnikas un aprīkojuma iegādei;

43.4. ar lauksaimniecībā izmantojamiem zinātnes pētījumiem saistītajām izmaksām (tai skaitā pievienotās vērtības nodoklim):

43.4.1. darba samaksa, tai skaitā nodokļu samaksai;

43.4.2. izmēģinājumu lauku ierīkošanai;

43.4.3. analīžu veikšanai un pētījumam nepieciešamo materiālu iegādei;

43.4.4. komandējumu un administratīvajām izmaksām (izdevumiem infrastruktūras uzturēšanai).

44. Šo noteikumu 43.4. apakšpunktā minētais atbalsts paredzēts:

44.1. lai turpinātu šo noteikumu [9.pielikuma](http://likumi.lv/ta/id/244949-noteikumi-par-valsts-atbalstu-lauksaimniecibai-un-ta-pieskirsanas-kartibu#piel46) 1., 2., 3., 4., 5., 6., 7., 8. un 9.punktā minētos pārejošos pētījumus (2007., 2008., 2009., 2011. un 2013.gadā);

44.2. lai uzsāktu šo noteikumu [9.pielikuma](http://likumi.lv/ta/id/244949-noteikumi-par-valsts-atbalstu-lauksaimniecibai-un-ta-pieskirsanas-kartibu#piel46) 10., 11., 12., 13., 14., 15., 16., 17., 18. un 19.punktā minētos pētījumus.

45. Atbalstu var saņemt pretendents, kas atbilst vismaz vienai no šādām prasībām:

45.1. ir reģistrējies Zinātnisko institūciju reģistrā vismaz piecus gadus un nodrošina studentu apmācību saskaņā ar akreditētām augstākās izglītības valsts programmām lauksaimniecības, pārtikas, mežsaimniecības un veterinārmedicīnas jomā;

45.2. nodrošina studentu praktisko apmācību vismaz piecus gadus, kā arī konsultatīvo darbību un zinātnisko pētniecību saskaņā ar augstākās izglītības valsts programmām lauksaimniecības nozarē;

45.3. veic laboratoriskos un diagnostiskos izmeklējumus saistībā ar valsts uzraudzību un kontroli pārtikas aprites, dzīvnieku veselības aizsardzības, dzīvnieku barības aprites un veterināro zāļu aprites jomā;

45.4. pilda valsts lauku un zivsaimniecības sadarbības tīkla sekretariāta funkcijas saskaņā ar normatīvajiem aktiem par kārtību, kādā administrē Eiropas Lauksaimniecības garantiju fondu, Eiropas Lauksaimniecības fondu lauku attīstībai un Eiropas Zivsaimniecības fondu, kā arī valsts un Eiropas Savienības atbalstu lauksaimniecībai, lauku un zivsaimniecības attīstībai, un visā Latvijas teritorijā sniedz konsultāciju pakalpojumus lauksaimniecības, mežsaimniecības un zivsaimniecības nozarē un lauku attīstības jautājumos;

45.5. nodrošina meliorācijas kadastra datu uzturēšanu un aktualizēšanu atbilstoši [Meliorācijas likumam](http://likumi.lv/ta/id/203996-melioracijas-likums);

45.6. ir reģistrēts Zinātnisko institūciju reģistrā vismaz piecus gadus un veic vismaz vienu no šādām darbībām:

45.6.1. zinātnisko darbu graudaugu selekcijā, kā arī nodrošina ģenētisko resursu aizsardzību labības sugām vai kartupeļiem un to ilgtspējīgu izmantošanu;

45.6.2. zinātnisko darbu saistībā ar daudzgadīgo zālaugu selekciju un izlases sēklu audzēšanu, kā arī agrotehniskos pētījumus laukkopības nozarē;

45.6.3. zinātniskās pētniecības un izglītošanas darbus lauksaimniecības tehnikas un tehnoloģiju jomā, veicinot to rezultātu praktisku izmantošanu;

45.6.4. zinātnisko darbību augļkopības jomā, nodrošinot ekspertīzi augļkopības nozares attīstības politikas izstrādei un zinātnisko pamatojumu tās īstenošanai un veicinot zinātnes un izglītības integrētu attīstību, kā arī Latvijas augļkoku un ogulāju ģenētisko resursu aizsardzību un to ilgtspējīgu izmantošanu;

45.7. ir reģistrējies Zinātnisko institūciju reģistrā vismaz piecus gadus un veic zinātniskos pētījumus par kultūraugiem kaitīgo organismu izplatību, attīstību, bīstamību, nodrošinot Valsts augu aizsardzības dienestu un lauksaimniecības produkcijas ražotājus ar informatīvo bāzi nepieciešamo kontroles pasākumu ieviešanai, izstrādā tehnoloģijas kultūraugiem kaitīgo organismu ierobežošanai konvencionālajā un bioloģiskajā lauksaimniecībā, īstenojot augu aizsardzības pasākumus atbilstoši Eiropas Savienības tiesību aktos noteiktajām prasībām un metodisko materiālu projektus augu aizsardzības jomā, veicinot valsts un Eiropas Savienības normatīvo aktu prasību harmonizēšanu, kā arī pārbauda, piemēro Latvijas apstākļiem un aprobē jaunas integrētās augu aizsardzības tehnoloģijas, nodrošinot vidi saudzējošu un piesārņojumu samazinošu ražošanas metožu ieviešanu;

45.8. nodrošina Valsts un Eiropas Savienības atbalsta lauksaimniecībai un lauku attīstībai ietekmes nepārtrauktās novērtēšanas sistēmas uzturēšanu saskaņā ar normatīvajiem aktiem par [kārtību, kādā administrē Eiropas Lauksaimniecības garantiju fondu, Eiropas Lauksaimniecības fondu lauku attīstībai un Eiropas Zivsaimniecības fondu, kā arī valsts un Eiropas Savienības atbalstu lauksaimniecībai, lauku un zivsaimniecības attīstībai](http://www.likumi.lv/doc.php?id=193915).

46. Šo noteikumu 45.punktā minētā pretendenta projekti (izņemot 43.4.apakšpunktā minēto atbalstu) nav saistīti ar saimnieciskās darbības veikšanu.

47. Šo noteikumu izpratnē ar saimniecisko darbību nesaistīts ir projekts, kas atbilst šādiem kritērijiem:

47.1. projektu īsteno zinātniskā institūcija, kuras pamatdarbība neatkarīgi no tās juridiskā statusa (publisko tiesību subjekts vai privāto tiesību subjekts) vai finansēšanas veida atbilstoši tās darbību reglamentējošiem dokumentiem (statūtiem, nolikumam vai satversmei) ir zinātniskā darbība un zinātniskās darbības rezultātu izplatīšana zināšanu un tehnoloģiju pārneses veidā;

47.2. ieņēmumi, kas gūti, īstenojot šo noteikumu 47.1.apakšpunktā minēto pamatdarbību, atkārtoti tiek investēti pamatdarbībā;

47.3. pretendents nodala nesaimnieciskās pamatdarbības un ar tām saistītās finanšu plūsmas no saimnieciskajām pamatdarbībām.

48. Atbalstu nepiešķir jaunu ēku būvniecībai un autotransportlīdzekļu iegādei.

49. Iesniegumu (7. un 8.pielikums) pieņemšanu izsludina saskaņā ar normatīvajiem aktiem par valsts un Eiropas Savienības atbalsta piešķiršanu lauku un zivsaimniecības attīstībai.

50. Lai saņemtu šo noteikumu 43.punktā minēto atbalstu, pretendents iesniegumam pievieno ar Zemkopības ministrijas atbildīgo departamentu saskaņotu izdevumu tāmi.

51. Lauku atbalsta dienests izvērtē par šo noteikumu 44.2.apakšpunktā minētajiem pētījumiem iesniegto dokumentu atbilstību zinātnes projektu vērtēšanas kritērijiem (10.pielikums) un mēneša laikā pēc iesnieguma saņemšanas pieņem lēmumu par atbalsta piešķiršanu vai par atteikumu piešķirt atbalstu. Ja uz vienu pētījumu pretendē vairāki izpildītāji, atbalstu piešķir izpildītājam, kas saņēmis lielāko punktu skaitu. Ja vairāki izpildītāji saņēmuši vienādu punktu skaitu, atbalstu piešķir izpildītājam, kas pirmais iesniedzis iesniegumu.

52. Lauku atbalsta dienests ar pretendentu slēdz līgumu, kurā paredz:

52.1. avansa maksājumu normatīvajos aktos par kārtību, kādā piešķir valsts un Eiropas Savienības atbalstu lauku un zivsaimniecības attīstībai, noteiktajā apmērā, kā arī norēķinu kārtību;

52.2. pienākumu šo noteikumu [9.pielikuma](http://likumi.lv/ta/id/244949-noteikumi-par-valsts-atbalstu-lauksaimniecibai-un-ta-pieskirsanas-kartibu#piel46) minēto pētījumu izpildītājam pēc pētījuma pārskata apstiprināšanas Zemkopības ministrijā minēto pētījuma pārskatu ievietot Latvijas Lauksaimniecības universitātes pētījumu datubāzē.

**VI. Noslēguma jautājums**

53. Atzīt par spēku zaudējušiem Ministru kabineta 2014.gada 13.maija noteikumus Nr.243 "Noteikumi par valsts un Eiropas Savienības atbalsta piešķiršanu investīciju veicināšanai lauksaimniecībā" (Latvijas Vēstnesis, 2014, 102., 168., 232. nr.).

Ministru prezidente L.Straujuma

Zemkopības ministra p.i. -

aizsardzības ministrs R.Vējonis

21.01.2015. 10:36

5079

L.Voiče

67027121, Linda.Voice@zm.gov.lv